***BOSNA I HERCEGOVINA***

***FEDERACIJA BOSNE I HERCEGOVINE***

***FEDERALNO MINISTARSTVO RAZVOJA,***

***PODUZETNIŠTVA I OBRTA***

***SMJERNICE***

***za odabir korisnika po projektu***

***„Pružanje mentoring usluga za subjekte male privrede“***

*Mostar, juli 2018*

# *Ciljevi Javnog konkursa*

*Ovim Smjernicama uređuje se postupak realizacije standardizovane usluge mentoringa, koju Federalno ministarstvo razvoja, poduzetništva i obrta (u daljem tekstu: Ministarstvo) provodi u okviru projekta „Pružanje mentoring usluga za subjekte male privrede na Zapadnom Balkanu (faza 2)“, a u skladu sa Odlukom o usvajanju Programa utroška sredstava s kriterijima raspodjele sredstava Tekućih transfera utvrđenih Budžetom Federacije Bosne i Hercegovine za 2018. godinu Federalnom ministarstvu razvoja, poduzetništva i obrta („Službene novine Federacije BiH“, broj 23/18). Standardizovani set usluga (SSU) za mala i srednja preduzeća u 2018. godini realizuje se preko razvojnih agencija koje imaju svoje sertifikovane mentore.*

# *Mentoring je sveobuhvatan i relativno dug proces podrške poduzećima koja se nalaze u presudnom trenutku za razvoj ili opstanak. Predstavlja zajednički rad mentora i poduzeća u cilju prevazilaženja trenutne situacije i nalaženja najpovoljnijih rješenja za buduće poslovanje. Kroz ovaj pristup, poduzeća će primiti ravnomjernu, vremenski raspoređenu kontinuiranu podršku, radi postizanja što boljih rezultata. Japanska iskustva u obavljanju mentoringa su pokazala da su efekti ovakvog vida savjetovanjadaleko veći od povremenih i kratkoročnih savjeta.*

# *Proces mentoringa odvija se prema metodologiji Ministarstva, razvijenoj u saradnji sa Japanskom agencijom za međunarodnu saradnju (JICA). Metodologija određuje korake u procesu u okviru kojeg stručno lice-mentor,u direktnom kontaktu i radu sa odgovornim licem poduzeća, provodi određeni broj sati (najviše do 50 sati po korisniku) i to u prostorijama korisnika (ne manje od 75% od ukupnog broja predviđenih sati). Odgovorno lice i mentor zajedno proučavaju aktuelno poslovanje, razloge trenutnih problema ili smetnje za dalji razvoj, najvažnije potencijale za rast, te na osnovu konstatovanog stanja mentor i korisnik mentoring usluge pripremaju plan/projekat razvoja.*

# *Metodologija standardizovane usluge mentoringa jasno definiše sve korake i aktivnosti u realizaciji mentoringa (uravljanje šemom, rad na terenu, broj posjeta, aktivnosti u okviru svake posjete, vrijeme predviđeno za pripremu plana i izvještavanje) i to kroz Opšti vodič za mentoring.*

# *Mentoring čini skup sljedećih usluga:*

# *„Dijagnoza“ trenutne situacije u preduzeću;*

# *Pomoć prilikom pripremanja razvojnih aktivnosti, planova i projekata kako bi se dostigli ciljevi preduzeća;*

# *Savjetovanje i koordinacija za pristupanje fondovima, novim tehnologijama;*

# *Konsultantske usluge i drugo, kako bi se podstakao razvoj i unapređenje poslovanja;*

# *Pomoć za pripremanje kreditnih aplikacija za banke i programe podrške za MSP;*

# *Pomoć u pronalaženju poslovnih partnera i drugih potrebnih informacija;*

# *Savjetovanje;*

# *Obuka;*

# *Upućivanje na odgovarajuće specijalizovane konsultante.*

# *Usluga se odnosi na besplatan mentoring za mikro, mala i srednja preduzeća, a koja im je potrebna za njihov dalji razvoj ili opstanak na tržištu.*

***RASPOLOŽIVA FINANSIJSKA SREDSTVA***

*Ukupan budžet za pružanje standardizovane usluge mentoringa u 2018. godini po jednom poduzeću je maksimalno 1.000 konvertibilnih maraka. Sredstva obezbjeđuje Ministarstvo.*

***USLOVI ZA PODNOŠENJE PRIJAVA***

*Subjekti male privrede definisani po Zakonu o poticanju razvoja male privrede i Zakonu o obrtu i srodnim djelatnostima koji imaju sjedište na području Federacije BiH, nalaze se u većinskom privatnom vlasništvu državljana BiH, te imaju najmanje 1 (jednog) zaposlenog na neodređeno vrijeme.*

*Nisu prihvatljive prijave subjekata male privrede koji imaju registrovanu osnovnu djelatnost u oblasti namjenske industrije, proizvodnje i prerade duhana i igara na sreću.*

*Korisnici poticajnih sredstava koji do završetka ovog javnog konkursa nisu izvršili svoje ranije preuzete obaveze po osnovu korištenja poticajnih sredstava ovog ministarstva, nemaju pravo sudjelovanja u ovom javnom konkursu.*

***PROCEDURA SPROVOĐENJA USLUGE***

*Ministarstvo raspisuje Javni konkurs u okviru projekta „Pružanje mentoring usluga za subjekte male privrede na Zapadnom Balkanu (faza 2)“, a u skladu sa Odlukom o usvajanju Programa utroška sredstava s kriterijima raspodjele sredstava Tekućih transfera utvrđenih Budžetom Federacije Bosne i Hercegovine za 2018. godinu Federalnom ministarstvu razvoja, poduzetništva i obrta („Službene novine Federacije BiH“, broj23/18). Javni konkurs sadrži osnovne informacije o pružanju standardizovane usluge metoringa, uslove za podnošenje prijave, mjesto podnošenja prijave, kao i ostale relevantne informacije. Prijave sa pratećom dokumentacijom podnose se Ministarstvu.*

*Komisija za evaluaciju, formirana rješenjem Federalnog ministra razvoja, poduzetništva i obrta, razmatra podnijete prijave potencijalnih korisnika mentoringa, kontroliše ispravnost dostavljene dokumentacije.*

*Komisija za evaluaciju predlaže potencijalnu listu korisnika mentoringa., koja se objavljuje u „Službenim novinama Federacije BiH“ i na web stranici ministarstva. Podnosioci prijava imaju pravo prigovora na preliminarnu listu u roku od 8 dana od dana objave preliminarne liste u službenim novinama Federacije BiH.*

***NAČIN PRIJAVLJIVANJA***

***Dokumentacija koja se dostavlja***

1. *Popunjena prijava*
2. *Izvod iz sudskog registra ne stariji od 90 dana(za pravne osobe) ili Rješenje o registraciji od nadležnog općinskog organa (za obrtnike), usklađeno sa Zakonom o obrtu i srodnim djelatnostima („Službene novine Federacije BiH“ broj: 35/09 i 42/11) i podzakonskim propisima*
3. *Uvjerenje o poreznoj registraciji*
4. *Uvjerenje od Porezne uprave Federacije BiH o izmirenju poreza i doprinosa (PIO/MIO i zdravstveno) za sve uposlene, sa brojem ili popisom osiguranih osoba*
5. *Obavijest o razvrstavanju subjekta prema djelatnosti (Zavod za statistiku)*
6. *Uvjerenje o izmirenim obvezama po osnovu PDV-a (ukoliko je obveznik po Zakonu o porezu na dodanu vrijednost u sustavu)*
7. *Bilans stanja i bilans uspjeha za 2017. godinu ovjereni od nadležnog organa*
8. *Potvrdu o prebivalištu za vlasnika obrta ili odgovornu osobu u pravnoj osobi (CIPS)*
9. *Uvjerenje o državljanstvu vlasnika obrta ili pravnog lica*

*Svi prilozi trebaju biti izdani od strane nadležnih organa. Priložena dokumenta ne smiju biti starija od 3 (tri) mjeseca od dana objavljivanja ovog konkursa u „Službenim novinama Federacije BiH“, izuzev rješenja o registraciji i uvjerenja o poreznoj registraciji. Sve priložene kopije dokumenata trebaju biti ovjerene od strane nadležnih organa ovjerom ne starijom od 3 (tri) mjeseca od dana objavljivanja Javnog konkursa u „Službenim novinama Federacije BiH“.*

1. ***NAČIN PODNOŠENJA PRIJAVE***

*Prijava sa pratećom dokumentacijom podnose se preporučeno poštom u zapečaćenim kovertama na adresu:*

***Federalno ministarstvo razvoja, poduzetništva i obrta***

***dr. Ante Starčevića b.b. (Hotel „Ero“) 88000 Mostar,***

***Ne otvarati–po Javnom konkursu***

***za odabir korisnika po projektu***

***„Pružanje mentoring usluga za subjekte male privrede“***

*(uokvirenu adresu sa naznakom izrezati i nalijepiti na zapečaćenu kovertu)*

*Na poleđini koverte obavezno navesti:*

*- naziv–ime podnosioca prijave;*

*- adresu i kontakt telefon;*

*- ovjeriti pečatom podnosioca prijave.*

*Samo će blagovremene i potpune prijave biti razmatrane.*

*Javni konkurs i drugi prateći obrasci dostupni su na internet stranici Ministarstva* ***www.fmrpo.gov.ba.*** *Za detaljnije informacije možete se obratiti Ministarstvu na e-mail:* *grant2018@fmrpo.gov.ba**.*

# *Ocjena i kriteriji za izbor korisnika usluga mentoringa*

# *Nakon provjere ispunjenosti formalnih uslova prijave, Komisija za evaluaciju formirana u Ministarstvu vrši ocjenu i izbor korisnika usluge prema sljedećim kriterijima:* *vrsta djelatnosti; očekivanje od mentoringa; broj uposlenih; pripadnost ciljnoj grupi; ravnomjerniji regionalni razvoj (stepen razvijenosti JLS); dosadašnji poticaji od strane Ministarstva.*